Slik er livet innenfor murene

Innsatt 130211

21. aug. 2014 11:52 Sist oppdatert 21. august 2014

For med mindre bevilgninger til fengsler, går det ut over tilbudene fengslene kan gi til innsatte - for eksempel kurs som går på reform av innsatte - så kan heller ikke folk forvente at tilbakefallsprosenten vil minske til et akseptabelt nivå med det første, skriver artikkelforfatteren. Illustrasjonsbildet er fra Ila fengsel i Bærum. Berit Roald

Det er en ganske bred forståelse blant menigmann i Norge at de innsatte i norske fengsler har det over gjennomsnittet bra. Dette er en påstand som er fremsatt av folk uten erfaring med livet på innsiden av murene.

Debatt

Dette er et debattinnlegg. Meninger i teksten står for skribentens regning.

Undertegnede er en innsatt ved et av de mindre fengslene i Norge. For å argumentere litt for og mot en del av meningene som florerer der ute, skal jeg belyse situasjonen her i dette fengslet.

Støvete og nedslitt

Dette fengslet er et såkalt varetektsfengsel med rom for litt over 60 innsatte. De litt over 60 plassene er fordelt på fire avdelinger, og på hver av disse fire avdelingene er det fra 12 til 20 plasser.

På disse fire avdelingene er det bare én dusj pr. avdeling. Videre er det på to av avdelingene kun ett toalett pr. avdeling, så man kan jo diskutere hvorvidt det hygieniske aspektet ved dette er forsvarlig.

Besøksavdelingene ved fengslet er av den triste sorten, hvor det er fire rom på ca. fem kvadrat hver. Dette skaper en problemstilling når det gjelder besøk til innsatte med familier. For disse rommene ligger vegg i vegg, og lydene rommene imellom er av den hørbare sorten, noe som er veldig kjedelig for en innsatt med familie på besøk.

Tilbudet fengslet stiller med når det gjelder det å ha unger på besøk, er fraværende.

Det er ikke nødvendig å utdype problemet med størrelsen og lydkvaliteten disse rommene imellom.

Videre kan jeg belyse litt om den generelle kvaliteten på fengselet. Det er gammel og veldig slitt, det er spor av sopp (svartmugg), støvete lufteanlegg, nedslitte senger, maur og et dårlig kloakkanlegg.

Dette er bare noen få av det jeg vil kalle mange store problemer, som også kan være helseskadelige og hindre trivsel.

Problemer med å kommunisere

Videre kan jeg skrive litt om den generelle saksgangen for søknader og klager. Det vi sliter med, er å få et svar innen rammene for dette.

Når vi etterlyser svar eller grunn for at dette tar tid, så blir vi enten møtt med en skuldertrekning eller beskjed om at det ansvaret ligger hos ledelsen, men svaret eller viljen for å imøtekomme våre ønsker rundt dette, uteblir.

Dette er helt klart en situasjon hvor ledelse og ansatte har problemer med å kommunisere med hverandre.

Grunnen til at jeg skriver dette , er at jeg flere ganger er blitt spurt om å skrive klager for å belyse problemer som flere av de ansatte i fengslet er blitt oppmerksomme på.

Bare det at de kommer og spør innsatte om dette, sier litt om det at samspillet mellom de ansatte og ledelsen er av den heller dårlige sorten.

Dette er veldig dumt, for det eneste som blir oppnådd da, er at vi, de innsatte, faller mellom to stoler, og saker blir ikke løst. Noe alle vet er veldig frustrerende!

Politikernes problem

De andre tingene som også må komme frem her, er at fengslet ikke har økonomi til å forbedre noen av de nevnte problemene. Dette er for så vidt ikke et problem som ligger hos fengslet, men hos politikerne, som prioriterer ned fengslene og opp mer politi.

Ikke noe galt i det. Men i og med at det er en veldig lang soningskø og en lang ventetid for å få opp saker hos Riksadvokaten, så er det vel ikke så vanskelig å skjønne hvorfor dette blir en skeiv fordeling!

For hvis man kun øker på den ene siden og minker på dem andre, så blir det ikke noe som ligner en balanse! Noe som våre folkevalgte absolutt burde tenke på.

For med mindre bevilgninger til fengsler, går det ut over tilbudene fengslene kan gi til innsatte — for eksempel kurs som går på reform av innsatte - så kan heller ikke folk forvente at tilbakefallsprosenten vil minske til et akseptabelt nivå med det første.